**§ 7-udvalget behandler forslag fra kommissionen vedr. begrænsning for det rekreative fiskeri i den vestlige del af Østersøen.**

**Forslaget sendes ud i ”Høring” og vi bliver hørt!**

**Sagen skal vedtages på ministerrådsmøde (landbrug og fiskeri) den 19.-29.oktober 2020.**

**Vedr.: Forslag til Rådets forordning om fastsættelse for 2021 af fiskerimuligheder for visse fiskebestande og grupper af fiskebestande i Østersøen – KOM (2020) 436**

**Kommissionen har fremlagt forslag til begrænsninger for det rekreative fiskeri efter torsk i Østersøen i 2021. For det rekreative fiskeri er det foreslået at videreføre begrænsningerne i 2020 uændrede i 2021.   
Læs hele forslaget på** [**www.fritidsfiskerforbundet**](http://www.fritidsfiskerforbundet)

Det indebærer, at Kommissionens forslag for torsk i den vestlige del af Østersøen indeholder en begrænsning for det rekreative fiskeri i form af en ”bag limit” på fem styk torsk, som hver lyst- og fritidsfisker må bringe i land pr. dag i 2021, dog kun to styk i lukkeperioden 1. februar til 31. marts (Lukkeperioden er i Kommissionens forslag angivet til 1. januar til 31. marts, men Kommissionen har oplyst, at det er en fejl, at januar er inkluderet, og at dette vil blive korrigeret) for både ICES underområde 22, 23 og 24. Endvidere begrænses det rekreative fiskeri i ICES underområde 24 – ligesom i 2020 - til kun at måtte foregå ud til seks-sømilegrænsen. Endelig kommer et forbud mod rekreativt fiskeri efter torsk i ICES underområde 25-26 i den østlige Østersø svarende til forbuddet i 2020.

Begrænsningerne er begrundet i bestandssituationen.

I vedhæftede høringsnotat, som hermed fremsendes i skriftlig høring er de anførte regler beskrevet:

·       Forslag til Rådets forordning om fastsættelse for 2021 af fiskerimuligheder for visse fiskebestande og grupper af fiskebestande i Østersøen

 Det rekreative fiskeri er primært nævnt nederst side 2-3. Endvidere er der et generelt konsekvensafsnit på s. 6.

Sagen skal vedtages på ministerrådsmøde (landbrug og fiskeri) den 19.-29. oktober.

|  |
| --- |
| **NOTAT:** |

# NOTAT TIL § 5-UDVALGET (FISKERI) OG § 7-UDVALGET (REKREATIVT FISKERI, FERSKVANDSFISKERI og FISKEPLEJE)

# om forslag til Rådets forordning om fastsættelse for 2021 af fiskerimuligheder for visse fiskebestande og grupper af fiskebestande i Østersøen

# KOM (2020) 436

# *Resumé*

*Kommissionens forslag om fiskerimuligheder for 2021 omfatter fastsættelse af fiskerimuligheder for de kommercielt vigtigste bestande i Østersøen i form af TAC[[1]](#footnote-1)/kvoter[[2]](#footnote-2) for 2021. Kommissionens forslag indeholder forslag til TAC/kvoter for i alt ti bestande i Østersøen med forslag om reduktion for fem, en uændret kvote for tre og en stigning for to bestande. For torsk i den vestlige Østersø foreslås en reduktion på 11 % kombineret med lukning for kommercielt fiskeri fra 1. januar til 31. marts for fartøjer over 12 meter (Kommissionen har oplyst, at det er en fejl, at januar er inkluderet i forslaget og at dette korrigeres) samt en begrænsning på fem styk torsk, som lyst- og fritidsfiskere må tage med i land pr. dag, dog kun to styk i februar og marts. Dertil kommer en begrænsning for torskefiskeriet i ICES underområde 24 til kun at måtte omfatte uundgåelige bifangster. Lukkeperioden i dette område udvides med to måneder og skal gælde fra 1. maj til 31. august for fartøjer over 12 meter. Det rekreative fiskeri efter torsk i dette område må kun foregå ud til seks-sømilegrænsen med samme begrænsning som for ICES underområde 22 og 23, således der må tages fem styk med i land pr. dag, dog kun to styk i februar og marts. For torsk i den østlige Østersø har Kommissionen fremlagt et kvoteforslag på 595 tons, som udelukkende vil skulle dække uundgåelige bifangster, og ikke tillade et kommercielt fiskeri på denne bestand. Forslaget indeholder tillige lukning for fiskeri efter torsk i ICES underområde 25 og 26 i den østlige Østersø fra 1. maj til 31. august for fartøjer over 12 meter. Dertil kommer forbud mod rekreativt fiskeri efter torsk i ICES underområde 25 og 26. Forslaget indebærer desuden en reduktion på 50 % for sild i den vestlige Østersø, samt reduktioner på 36 % for sild i den centrale Østersø, en uændret TAC for brisling og rødspætte og en stigning på 9 % for laks i område 22-31. Forslaget vurderes at have negative erhvervsøkonomiske konsekvenser for fiskere berørt af de foreslåede kvotereduktioner. Forslaget skønnes at have en positiv effekt på beskyttelsesniveauet, da forslaget tager højde for bestandssituationen for de berørte bestande. Sagen er på dagsordenen for rådsmøde (landbrug og fiskeri) den 19.-20. oktober 2020 med henblik på politisk enighed.*

# Baggrund

Kommissionen har ved KOM (2020) 436 af 28. august 2020 fremsendt forslag til Rådets forordning om fastsættelse for 2021 af fiskerimuligheder for visse fiskebestande og grupper af fiskebestande i Østersøen. Forslaget er oversendt til Rådet den 31. august 2020 i en dansk sprogudgave.

Forslaget er fremsat med hjemmel i TEUF artikel 43, stk. 3, og kan vedtages af Rådet med kvalificeret flertal.

Sagen er på dagsordenen for rådsmøde (landbrug og fiskeri) den 19.- 20. oktober 2020 med henblik på politisk enighed.

**Formål og indhold**

Formålet med Kommissionens forslag om fastsættelse af fiskerimuligheder for 2021 for visse fiskebestande og grupper af fiskebestande i Østersøen er at fastsætte fangstbegrænsninger for EU-fiskeriet med henblik på at sikre et bæredygtigt fiskeri på såvel kort som på langt sigt. Forslaget bygger på den videnskabelige rådgivning om fiskerimuligheder i Østersøen udarbejdet af Det Internationale Havundersøgelsesråd (ICES) under hensyntagen til principperne for TAC-fastsættelse, som fremgår af Kommissionens meddelelse om høring om fiskerimuligheder for 2021 - KOM (2020) 248. Det fremgår af disse principper, at såfremt der foreligger en forvaltningsplan, skal en sådan danne grundlag for fastsættelse af fiskerimuligheder. Derudover vil Kommissionen foreslå, at TAC og kvoter for 2021 fastsættes på MSY[[3]](#footnote-3)-niveau for bestande med fuld analytisk rådgivning og med MSY-estimater.

For bestande, hvor der ikke foreligger en fuld analytisk rådgivning, vil fiskerimulighederne blive foreslået på baggrund af den foreliggende videnskabelige rådgivning og uden at tilsidesætte behovet for bevaring af bestandene. For bestande, hvor der er utilstrækkelig viden om bestandenes tilstand, anvendes metoden for databegrænsede bestande.

*EU/Rusland*

EU og Rusland indgik den 10.-12. juli 2006 en aftale om samarbejde på fiskeriområdet og om bevarelse af de levende marine ressourcer i Østersøen. Aftalen blev ratificeret af EU den 4. juni 2009. EU og Rusland har ikke opnået enighed om fælles forvaltning for de fælles bestande, hvilket betyder, at EU’s rådighedsmængder for bestande fælles med Rusland også i 2021 vil blive fastsat som autonome kvoter. Kommissionen har, hvor det er relevant i forslaget til fiskerimuligheder, reduceret for de teoretiske russiske andele.

*Fiskerimuligheder*

ICES giver sin rådgivning for torsk for henholdsvis den vestlige og den østlige torskebestand, og ikke for de to forvaltningsområder i Østersøen. I rådgivningen indgår data fra det rekreative fiskeri efter torsk, og der er taget højde for dette i anbefalingerne for det kommercielle fiskeri efter torsk i den vestlige Østersø.

Kommissionens forslag indebærer en reduktion i kvoten for torsk i den vestlige Østersø på 11 % i forhold til 2020. Kommissionen har i sit forslag lagt til grund, at gydebiomassen for vesttorsk på nuværende tidspunkt (i 2020) ligger under MSY-værdien, Btrigger (ICES rådgivningen forudser, at bestanden vil være over Btrigger i 2021), men dog over mindstegrænseværdien, Blim, samt at rekrutteringen forhold til 2016 har været lav. Kommissionen har derfor foreslået en samlet TAC for det vestlige forvaltningsområde på 3.395 tons, som er sammensat 2.960 tons vesttorsk svarende til den laveste værdi i intervallet for fiskeridødelighed for vestbestanden og 435 tons østtorsk, som fanges i område 24 hovedsageligt som bifangst. Dertil kommer en udvidelse af lukkeperioden for ICES underområde 22 og 23 med en måned (januar), som skal gælde i perioden fra 1. januar til 31. marts. (Det bemærkes, at Kommissionen har oplyst, at det er en fejl, at januar er inkluderet i forslaget, og at dette korrigeres). I lukkeperioden vil der være undtagelser, som under visse betingelser gør det muligt for fartøjer under 12 meter at fiske i dette tidsrum. Fiskeriet efter torsk i ICES underområde 24 (den østligste del af den vestlige Østersø nærmest Bornholm) opretholdes uændret i forhold til 2020 til alene at omfatte uundgåelige bifangster, og det vil fortsat være tilladt for fartøjer under 12 meter at fiske med passive redskaber ud til seks sømil fra basislinien på dybder indtil 20 meter. Lukkeperioden i ICES område 24 foreslår Kommissionen udvidet med månederne maj og august, således, at lukningen vil være fra 1. maj til 31. august (ligesom lukkeperioden i den østlige Østersø). Der vil i begge lukkeperioder kunne være et direkte fiskeri til videnskabelige formål. Forslaget indeholder fortsat en begrænsning for det rekreative fiskeri i ICES underområde 22, 23 og 24 i form af en ”bag limit” på fem styk, men kun to styk torsk i månederne februar og marts, som hver person må bringe i land pr. dag. Dog må det rekreative fiskeri i ICES underområde 24 fortsat kun foregå ud til seks-sømilegrænsen.

Kvoten for torsk i den østlige Østersø reduceres med 70 % og vil udelukkende skulle dække uundgåelige bifangster, hvor kommercielt fiskeri på denne bestand – ligesom i 2020 - ikke vil være tilladt. Kommissionen bemærker, at fastsættelse af en nul-TAC ville føre til, at de fleste fiskerier i Østersøen indstilles, hvorfor Kommissionen ligesom for 2020 har fastsat en bifangstkvote med ledsagende foranstaltninger. Kommissionen har noteret, at bifangstkvoten for 2020 næppe udnyttes, og har på baggrund af beregninger fra ICES anslået, at 595 tons vil dække behovet for bifangster af torsk i de øvrige fiskerier i den østlige Østersø. Kommissionen foreslår, at lukkeperioden opretholdes uændret fra 1. maj til 31. august, kombineret med undtagelser for mindre fartøjer under 12 meter, som under visse betingelser må fiske i lukkeperioden. Der vil hele året være mulighed for direkte fiskeri til videnskabelige formål. Kommissions forslag indeholder tillige et forbud mod rekreativt fiskeri efter torsk i ICES underområde 25 og 26.

For sild i den vestlige Østersø indebærer Kommissionens forslag en reduktion i kvoten på 50 %. Kommissionen har lagt vægt på, at gydebiomassen, som angivet af ICES, ligger under grænseværdien, Blim, og er vurderet til at ligge omkring 48 % under mindsteværdien for gydebiomassen, hvilket ifølge den flerårige forvaltningsplan for Østersøen (forordning 2016/1139) indebærer, at der skal indføres afhjælpende foranstaltninger. Dette er ifølge forslaget sket i henhold til nævnte forordnings artikel 5, stk. 2, og artikel 4, stk. 4, hvorefter kvoten er fastsat på baggrund af en fiskeridødelighed, der ligger under intervallet for mindsteværdien, FMSY.

Kommissionen har på grundlag af ICES rådgivningen for kvoten for sild i den centrale del af Østersøen foreslået en reduktion på 36 %. Gydebiomassen ligger under MSY-værdien, Btrigger, og derfor har Kommissionen med henvisning til den flerårige plan valgt at foreslå en kvote til et niveau i den lave del af Fmsy-spændet for dermed at bringe gydebiomassen over Btrigger niveauet i 2021.

Forslaget indebærer en uændret TAC på brisling, selv om ICES rådgivningen med udgangspunkt i den flerårige plan giver mulighed for at sætte en højere kvote. Kommissionen har valgt en forsigtighedstilgang med henvisning til, at udviklingen i bestanden er afhængig af en enkelt god årgang, og at årgang 2019, som er vurderet til at ligge over gennemsnittet, skal beskyttes. Dertil kommer, at Kommissionen har taget hensyn til en nedjustering af gydebiomassen og til, at brisling indgår i et blandet fiskeri med sild hvor kvoten for sild reduceres.

Kvoten for rødspætte er uændret, mens kvoten for laks er en stigning på 9 % i ICES underområde 22-31.

Landingsforpligtelsen for fiskerier i Østersøen har været fuldt indfaset siden 1. januar 2017.

ICES rådgivningen for 2021 er baseret på principperne i Europa-Parlamentets og Rådets forordning om en flerårig forvaltningsplan for torsk, sild og brisling i Østersøen, forordning (EU) 2016/1139, som blandt andet indeholder bestemmelser om intervaller for værdier for målet for fiskeridødelighed, FMSY, samt om værdier for gydebiomasse, SSB, for de relevante arter. Værdierne er bestemmende for fastsættelse af fiskerimuligheder. Dog anvender ICES ikke planen for sild i vestlig Østersø, fordi Norge, som har andel i fiskeriet på denne bestand i Skagerrak, ikke har godkendt planen.

*Nedenfor er angivet en samlet oversigt over Kommissionens forslag til fiskerimuligheder for 2021 for de vigtigste bestande for Danmark sammenlignet med kvoten for 2020.*

| ***Art (Område)*** | ***Rådgivning for 2021*** | ***TAC 2020 i tons***  ***laks i styk.*** | ***Kommissionens forslag 2021 i tons, laks i styk samt ændring i forhold til 2020*** | ***DK andel af EU TAC (%)*** |
| --- | --- | --- | --- | --- |
| ***Sild i den***  ***vestlige***  ***Østersø (22-24)*** | Anbefalingen på baggrund af MSY er en nul-kvote. Bestanden deles mellem Skagerrak/Kattegat og område 22-24 med 50 % til hvert af de to områder. Gydebiomassen ligger under grænseværdien, Blim, og fiskeridødeligheden (F) er fortsat højere end FMSY, 0,31. | 3 150 | 1 575 (-50 %) | (14 %) |
| ***Sild i den***  ***centrale Østersø (25-27, 28.2, 29 og 32)*** | Anbefalingen på baggrund af den flerårige forvaltningsplan er en fangst mellem 83 971 og 138 183 tons, som også omfatter andelen til Rusland, som er fratrukket i forslaget fra KOM. Fangster på mere end 111.852 tons (FMSY) forudsætter opfyldelse af særlige betin­gelser. Gydebiomassen ligger over MSY-niveauet, MSYBtrigger-niveau, mens fiskeridødeligheden på 0,43 ligger over FMSY på 0,21. Bestanden er delvist videnskabeligt vurderet med det resultat, at referenceværdier for gydebiomassen, SSB, er nedjusteret og fiskeridødeligheden, F, er opjusteret. | 153 384 | 97 551 (-36 %) | (2,2%) |
| ***Torsk i den østlige Øs­ter­sø***  ***(25-32)*** | Anbefaling på baggrund af forsigtighedsprincippet er en 0-fangst på *østbestanden* inkl. østbestanden i område 24 og andelen til Rusland. Fiskeridødeligheden har været faldende siden 2011 og er for 2019 bestemt til 0,13 og samtidig har gydebiomassen været faldende, således at denne i 2020 var under grænseværdien, Blim. ICES vurderer, at et 0-fiskeri ikke kan bringe bestanden over Blim på 96 550 t i 2022. Den naturlige dødelighed er i kraftig vækst. ICES angiver lavt iltindhold, lavt saltindhold, mangel på føde, sæler og parasitangreb som årsager til stigningen i den naturlige dødelighed. | 2 000 (kun til bifangst) | 595 (-70 % (kun til bifangster | (22,9 %) |
| ***Torsk i den vestlige Øster­sø (22-24)*** | Anbefalingen på baggrund af den flerårige forvaltningsplan er en fangst mellem 2 960 -7 724 tons for den vestlige *bestand.* Fangst på mere end 4 635 tons (FMSY) forudsætter opfyldelse af særlige betingelser. Den forholdsvise store årgang 2016, som dog er nedjusteret, har bidraget til en positiv bestandsudvikling, mens de seneste to årgange har været de laveste i tidsperioden siden 1985. Gydebiomassen er under Blim, men vurderes over MSYBtrigger i 2021. Fiskeridødeligheden var i 2019 på 0,52, hvilket er over målsætningen på F=0,26. Der er i rådgivningen ikke indregnet østtorsk fra område 24.  Rekreative fangster estimeres til 1 315 tons og er det laveste niveau i tidsperioden. | 3 806  (kun som bifangst i område 24) | 3 395 (-11 %) (kun som bifangst i område 24) | (43,6 %) |
| ***Rødspætte (22-32)*** | Anbefalingen på baggrund af MSY for område 21-23 og på baggrund af forsigtighedsprincippet for område 24-32 er en fangst i Østersøen på 7 754 tons. Begge bestanden er robuste med god tilvækst. | 6 894 | 6 894 (0 %) | (71,6 %) |
| ***Laks (22-31) (styk)*** | Anbefalingen på baggrund af MSY-tilgangen er en fangst på 116 000 stk. inkl. andelen til Rusland, og dette er uændret i forhold til 2019. ICES anbefaler, at forvaltningen tilrettelægges ud fra bestandssituationen i de enkelte floder. | 86 575 stk. | 94 496 (+ 9 %) | (20,7 %) |
| ***Brisling (22-32)*** | Anbefalingen på baggrund af den flerårige forvaltningsplan er en fangst mellem 181 567 tons og 316 833 tons inkl. andel til Rusland. Fangster på mere end 247 952 tons forudsætter opfyldelse af særlige betin­gelser. Rekrutteringen varierer mellem årene med en meget stor 2014-årgang og en gennemsnitlig rekruttering i perioden 2015-2018 og en 2019 årgangen er over gennemsnittet. Bestandssituationen er god og stabil. Fiskeridødeligheden har siden 2002 ligget over FMSY, som i 2020 blev opjusteret fra 0,26. til 0,31 efter en delvis videnskabelig bestandsvurdering. Vurderingen udløste ikke ændring i værdierne for gydebiomassen. | 210 147 | 210 147 (0) | (9,8 %) |

*Andre elementer*

Forslaget indeholder endvidere regler for ”år-til-år fleksibilitet”. Det fremgår heraf, at de hidtidige regler om år-til-år fleksibilitet jf. Rådets forordning(EF) 847/96 kun anvendes, når medlemsstaterne ikke anvender den mulighed for år-til-år fleksibilitet, som fremgår af grundforordningen (EU) 1380/2013. Sidstnævnte forordning indeholder tillige bestemmelser om ”artsfleksibilitet”, som gør det muligt at afskrive fangster på en målart med op til 9 % af kvoten for målarten, når ikke-målarten er inden for sikre biologiske grænser.

For sperling i Nordsøen og Skagerrak er der endnu ikke indsat et forslag til TAC. Det forventes at ske efter offentliggørelse af ICES rådgivning i oktober forud for rådsmødet. TAC’en fastsættes for perioden 1. november 2020 til 31. oktober 2021. Det bemærkes, at sperling stort set udelukkende fiskes i britiske farvande.

**Europa-Parlamentets udtalelser**

Europa-Parlamentet skal ikke afgive udtalelse.

**Nærhedsprincippet**

Forslaget er et led i gennemførelsen af den fælles fiskeripolitik, hvorfor nærhedsprincippet er tilgodeset.

**Gældende dansk ret**

Ikke relevant.

**Konsekvenser**

Forslaget vurderes ikke at have lovgivningsmæssige konsekvenser. Forslaget har ikke konsekvenser for EU’s budget. Forslaget vurderes ikke have statsfinansielle konsekvenser.

Ifølge Kommissionen indebærer forslaget samlet set en reduktion i fiskerimuligheder på 11,3 %, svarende til en samlet mængde på 425.000 tons, som kan fiskes i 2021.

De foreslåede reduktioner af kvoter for torsk i den vestlige samt af kvoterne for sild, særligt i den vestlige Østersø vil have negative økonomiske konsekvenser for de berørte fiskere. Konsekvenserne afhænger dog af kvoteudnyttelsen af bestandene.

Konsekvenserne for brutto­indtjeningen vil også afhænge af blandt andet udviklingen i afsætningspriserne samt omkostninger, herunder brændstof, og af fiskerimønstre. Fiskerimulighedernes størrelse har selvsagt også afledte erhvervsøkonomiske konsekvenser for forarbejdningsindustrien og de øvrige følgeerhverv.

Forslaget skønnes at have en positiv virkning for beskyttelsesniveauet i Danmark og EU, da forslaget tager højde for bestandssituationen for de berørte bestande.

**Høring**§ 5-udvalget (fiskeri) og § 7-udvalget (rekreativt fiskeri, ferskvandsfiskeri og fiskepleje) vil blive hørt.

1. TAC = Total Allowable Catches = samlede tilladte fangstmængder. [↑](#footnote-ref-1)
2. Kvote er den andel, som EU har af en mængde delt med andre lande eller et udtryk for den andel, en medlemsstat har af den samlede EU mængde. [↑](#footnote-ref-2)
3. Fiskeri på grundlag af det maksimalt bæredygtige udbytte (MSY) er den fiskeriintensitet, der giver det største udbytte fra bestanden på lang sigt uden at reducere bestandens evne til at reproducere sig på kort sigt. [↑](#footnote-ref-3)